Cessió Edifici Miramar al municipi de Sitges
Channel: Diputació de Barcelona
Date: 11/11/2016

El diputat de Presidència, Serveis Generals i Relacions amb la ciutat de Barcelona, Jaume Ciurana, i l'alcalde de Sitges, Miquel Forns, han presentat aquest matí a Sitges un conveni  pel qual la Diputació de Barcelona cedeix a l'ajuntament sitgetà, per un període de 20 anys, l'edifici Miramar i els seus annexos.

Ciurana ha destacat la vila de Sitges com «un focus importantíssim» ja que «és la segona capital cultural». També ha posat èmfasi en el fet que «aquesta no és una simple gestió patrimonial, és una aposta perquè Sitges es configuri com el principal pol d'atracció cultural del territori».

D'altra banda, Miquel Forns ha ressaltat la importància de poder disposar d'un espai emblemàtic com l'edifici Miramar i els seus annexos «que es destinaran, principalment, a la cultura i el patrimoni local». L'alcalde ha afegit que l'acord presentat «ens dóna més estabilitat», ja que és una cessió per cinc mandats, prorrogables fins a un màxim de 30 anys més.

L'edifici Miramar, que actualment ja s'utilitza pel patrimoni i la cultura de la ciutat, disposa de 2.649,72 metres quadrats de superfície construïda, mentre que els dos annexos en sumen 792,30.

http://www.diba.cat/web/sala-de-premsa/-/la-diputacio-de-barcelona-aposta-per-la-capitalitat-cultural-de-sitges-amb-la-cessio-de-l%E2%80%99edifici-miramar-i-els-seus-annexos